Dagens koncert er komponeret af Benjamin Britten i 1946 som soundtrack til en dokumentarfilm om symfoniorkestrets instrumenter. I dag blev koncerten så fremført af Aalborg Symfoniorkester med et ønske om at fange de yngstes interesse for klassisk musik. I musikkens hus var hele familier i flere generationer, forældre med deres børn og bedsteforældre med børnebørn mødt op for at få en musikalsk oplevelse. Sophia Frydensgaard mødte op med sin morfar, og hun var spændt på symfoniorkestrets koncert, og så havde hun også hørt en fugl synge om, hvad koncerten kunne byde på. -	 Jeg har hørt, man bliver præsenteret for instrumenterne i et orkester, siger Sophia Frydensgaard. Også Sophias morfar var spændt på at komme til koncert med barnebarnet. -	Det er jo The Young Persons Guide to the Orchestra, vi skal høre. Jeg har set det før, så jeg er sikker på det bliver godt. Også for Sophia, siger Hans Frydensgaard. Konferencier med sans for musik Johannes Langkilde studerede inden sit journaliststudie jazz-musik i Frankrig og spiller stadig klaver i sin fritid. Og så var han dagens konferencier, og for ham var det meget specielt at være med til at præsentere noget klassisk musik til de næste generationer. - Når man bliver spurgt, om man vil være med til det her som konferencier med det orkester, man elsker, i Aalborg, er nordjyde, og man samtidig kan være med til gøre noget så vigtigt som at introducere børn og unge for klassisk musik, det siger man ikke nej til, siger Johannes Langkilde. Også glæden ved musik skinnede igennem, da Johannes Langkilde blev spurgt om, hvorfor det er så vigtigt at lære børn om klassisk musik. -	Hvis vi kan være med til at inspirere de her unge mennesker med musik og også selv gå på opdagelse i det, så kan det være med til, at vi kan få et rigere liv, siger Johannes Langkilde. Junior slipper ikke for klassisk musik i fremtiden Også hos de fremmødte forældre var der håb om, at den klassiske musik er kommet for at blive. - Det er vigtigt, fordi musik spiller en stor rolle i vores hverdag, og det er vigtigt at vide, hvor den kommer fra, og hvor den bliver lavet, siger Jakob Graversen. Og, hvis det står til Jakob Graversen, så er det ikke sidste gang, turen går til klassisk koncert med sønnen Theo. Også hos Theo selv lyder det til at være ok, hvis der kommer mere klassisk musik i fremtiden. - Det var godt, siger Theo om koncerten.

Referat:
Lørdag formiddag blev hele familier taget i hånden af journalist Johannes Langkilde til koncerten The Young Person's Guide to the Orchestra i Musikkens Hus, hvor de blev introduceret til en masse klassisk musik fremført af Aalborg Symfoniorkester. Koncerten har som mål at introducere børn til klassisk musik.